_:n4c8947e90f414f228b6748112ecf9794xb0
<http://schema.org/articleBody>
"Gwamnatin jihar Bauchi ta shaida cewar mutum hudu sun warke daga cutar COVID-19 a jihar, inda gwamnatin ta shaida cewar yanzu haka mutum biyu ne kawai suke fama da cutar da suke kan amsar magani a jihar.\n\nShugaban kwamitin dakile yaduwar cutar a jihar, Sanata Baba Tela shine ya shaida hakan a taron manema labaru da ya gudanar a yau din nan a gidan gwamnati da karfe 2:30pm.\n\nBaba Tela wanda shine mataimakin gwamnan jihar, ya kara da cewa, a cikin mutum shida da suka kamu da cutar a jihar, mutane hudu sun warke kana an sallamesu daga asibiti.\n\nSai yake karawa da cewa, za su rubuta wa hukumar dakille yaduwar cutuka NCDC domin ta sauya lissafinta a shafinta da take wallafa daga mutum 6 zuwa 2 da suke dauke da cutar a Bauchi.\n\nA gefe guda kuma, shugaban kwamitin wanda shi ne kuma shugaban kwamitin dakile yaduwar cutar zazzabin Lassa a jihar, ya shaida cewar, gwamnan jihar ya amince da sake wa kwamitin naira miliyan 25 domin ci gaba da yaki da zazzabin Lassa.\n\nSanata Tela ya kara da cewa a cikin mutum biyu da suke killace kan cutar Coronavirus yanzu haka, suna warkewa daga cutar.\n\nGwamnatin jihar Bauchi ta shaida cewar yanzu haka mutum biyu ne kacal suke killace kana suke jiran sakamako.\n\nYa ce, sun dauki samfurin mutum 160 kan cutar inda a ciki aka samu mutum 6 masu dauke da cutar, kana mutum hudu suka warke kawo yanzu."
<https://hausa.leadership.ng/mutum-hudu-sun-warke-daga-coronavirus-a-bauchi/>